system
Răspunde în limba română, în stilul Wikipedia, cat mai corect gramatical.
user
Dă-mi mai multe informații despre Varlaam Moțoc.
assistant
Varlaam (Moțoc) al Moldovei (n. 1580, 1585? – d. 18 august 1657) a fost mitropolitul Moldovei (1632 - 1653, în timpul domniei lui Vasile Lupu), scriitor și om de cultură.

Biografie 

Mitropolitul Varlaam s-a născut în jurul anului 1580, dintr-o familie de răzeși din Bolotești, Putna. Numele său de mirean a fost Vasile Moțoc. De tânăr și-a îndreptat pașii spre Schitul Zosim de pe valea pârâului Secu, unde a învățat carte, și-a dezvoltat talentul de vorbitor și scriitor și a deprins limbile slavonă, latină și greacă. Pe locul schitului, vornicul Nestor Ureche și soția sa Mitrofana au ctitorit, în 1602, Mănăstirea Secu în care a început să funcționeze și o școală. 

Tânărul Vasile Moțoc a intrat în obștea noii mănăstiri, unde a fost călugărit cu numele de Varlaam. Fiind bun povățuitor, ajunge pe treptele ecleziastice cele mai înalte, fiind numit egumen al mănăstirii. 

Varlaam s-a ocupat în continuare cu studiul cărților, îndeosebi cele religioase, traducând Scara (Leastvita) Sfântului Ioan Scararul (1618). Mai târziu, pentru strădaniile și virtuțile sale el a fost cinstit cu rangul de arhimandrit.

În 1628, ca urmare a faptului că era sfetnic de încredere al domnitorului Miron Barnovschi, a fost trimis într-o misiune ecumenică la Moscova și Kiev. Întors în țară, primește vestea morții mitropolitului Anastasie Crimca (1629) și pe cea a înlăturării Domnitorului Miron Barnovschi, ceea ce îl determină să se retragă la Mănăstirea Secu.

În scurt timp însă, în anul 1632, în timpul domniei voievodului Alexandru Iliaș, arhimandritul Varlaam a fost chemat la Iași și numit în fruntea Mitropoliei Moldovei în locul mitropolitului decedat Atanasie (1629-1632). Ca nou mitropolit, Varlaam reușește să aibă multe realizări, mai ales că reușește să-și atragă și sprijinul Domnitorului Vasile Lupu. Sprijinit și de mitropolitul Petru Movilă al Kievului, mitropolitul Varlaam reușește chiar înființarea primei tipografii românești din Moldova, în anul 1640, pe care a instalat-o la Mănăstirea „Sfinții Trei Ierarhi” din Iași. De asemenea, în 1642 a convocat un sinod al ierarhilor din Moldova și Țara Românească, cunoscut ca Sinodul de la Iași.

Mitropolitul Varlaam s-a numărat, în anul 1639, între cei trei candidați propuși pentru ocuparea scaunului de Patriarh ecumenic al Constantinopolului.

În timpul mitropolitului Varlaam al Moldovei a fost zidită frumoasa și renumita biserică a Mănăstirii „Sfinții Trei Ierarhi” din Iași, ctitoria cea mai cunoscută a Domnitorului Vasile Lupu. În anul 1641, în aceasta biserică, a adus moaștele Cuvioasei Sf. Parascheva, dăruite domnitorului Vasile Lupu de Patriarhia Ecumenică de Constantinopol.

În anul 1640, cu ajutorul domnitorului Vasile Lupu, reușește să întemeieze la Iași, prima școala de grad înalt din Moldova, după modelul Academiei Duhovnicești de la Kiev, înființată acolo de mitropolitul Petru Movilă.

Drept reacție la Catihismul calvinic publicat în limba română de Biserica Reformată din Transilvania, a redactat cartea „Răspunsul împotriva Catehismului Calvinesc”, prima scriere românească de polemică teologică.

În aprilie 1653 s-a retras la mănăstirea Secu, unde a decedat în anul 1657.

La propunerea sinodului mitropolitan al Mitropoliei Moldovei și Bucovinei, în data de 12 februarie 2007, Sfântul Sinod al Bisericii Ortodoxe Române l-a înscris în rândul sfinților din calendar, cu zi de pomenire la 30 august.

Opera 

 Cazania sau  Cartea românească de învățătură de la prăvilele împărătești

Considerată de Iorga drept opera cea mai populară a epocii noastre vechi, ea conține primele versuri în limba română, intitulate Stihuri în stema domniei Moldovei, prin care este recunoscut meritul domnitorului Vasile Lupu în tipărirea cărții.
Cazania are două părți: 
 partea I cuprinde extrase din Evanghelie și comentariul lor pentru 32 de duminici; 
 partea a II-a povestește viețile sfinților, ordonate calendaristic, de la Simion Stâlpnicul (1 septembrie) până la Tăierea capului Sfântului Ioan Botezătorul (29 august).

Criticul literar Nicolae Manolescu a remarcat în Istoria critică a literaturii române următoarele trăsături ale scrierilor mitropolitului Varlaam: frumusețea limbii utilizate (pe înțelesul tuturor, presărând explicațiile cu întrebări retorice și cu îndemnuri) și a artei povestirii (povestește cu talent, înfățișând țărănește chestiunile teologice).
 
 Jitiile (biografiile de asceți și martiri) oferă cititorului materialul din care se inspirau și pictorii populari. Unele sunt adevărate basme, care au mișcat imaginația multor ascultători.

Sfântul Nicolae, auzind că un tată sărac vrea să-și împingă fetele spre prostituție, aruncă pe geamul casei câte o năframă cu 300 de galbeni pentru fiecare fecioară.
 
Sfântul Teodor Tiron caută într-o pădure un balaur și negăsindu-l se culcă sub un copac. Este trezit de o „muiere giupîneasă”, care-i spune unde se pitea fiara.

 Fonetismele arhaice și regionale - elementele de sintaxă arhaică, ca dovezi despre evoluția limbii: „dirept acela loc”.
 Răspunsul împotriva Catehismului calvinesc; opera este un pamflet conceput în scopul de a-i apăra pe ardeleni de calvinism și de pericolul deznaționalizării. Scrisă liber de orice izvor, cartea fierbe de indignare sub învăluirile cuminți ale frazei.

Note

Lectură suplimentară 
 Cazania lui Varlaam în Transilvania: studiu istoric și bibliologic, Florian Dudaș, Editura de Vest, 2005 - recenzie
 Carte românească de învățătură a Mitropolitului Varlaam al Moldovei (1643): studiu lingvistic : 2 vol, Volume 1, Luminița Drugă, Editura EduSoft, 2006

Legături externe 
 
 Sfantul Varlaam al Moldovei, 25 mai 2012, Parintele Ioanichie Balan, CrestinOrtodox.ro
 Sfantul Varlaam al Moldovei, 24 mai 2012, CrestinOrtodox.ro
 Mitropolitul Varlaam - Dictionarul Teologilor Romani , Biserica.org
 Sfinti romani - Mitropolitul Varlaam al Moldovei si Sucevei, Sfant.ro
 ISTORIE: Un mitropolit român, Sfantul Varlaam al Moldovei, istoric Florentina Ontoiu, lacasuriortodoxe.over-blog.com
 Apărător al Ortodoxiei și piatră de hotar în cultura românească, 29 august 2007, Narcisa Elena Balaban, Ziarul Lumina
 Stâlp al Ortodoxiei și strălucit cărturar, 30 august 2008, Narcisa Elena Balaban, Ziarul Lumina
 Sfântul Varlaam, „lauda strălucită a ierarhilor“ , 31 august 2009, Drd. Ramona Balahura, Ziarul Lumina
 Sfinții Ierarhi Varlaam, mitropolitul Moldovei, și Ioan, episcopul Romanului , 30 august 2012, Ziarul Lumina
 Mitropolitul Varlaam: sfințenie și cultură, 26 august 2007, Ștefan Mărculeț, Ziarul Lumina
 Canonizare - Varlaam, sfăntul cărturar, 29 august 2007, Daniela Cârlea Șontică, Jurnalul Național

|-

Decese în 1657
Teologi români
Episcopi români
Mitropoliți ai Moldovei
Sfinți ortodocși români
Români pe mărci poștale din Republica Moldova
Români pe monede și bancnote din Republica Moldova
Sfinți în Biserica Ortodoxă